РЕШЕНИЕ ATALANTA/4/2014 НА КОМИТЕТА ПО ПОЛИТИКА И СИГУРНОСТ
от 24 юли 2014 година
за назначаване на командващия силите на ЕС за военната операция на Европейския съюз, предназначена да допринесе за възпирането, предотвратяването и потушаването на пиратските действия и въоръжените грабежи край бреговете на Сомалия (Atalanta), и за отмяна на Решение Atalanta/1/2014
(2014/500/ОВППС)
КОМИТЕТЪТ ПО ПОЛИТИКА И СИГУРНОСТ,
като взе предвид Договора за Европейския съюз, и по-специално член 38 от него,
като взе предвид Съвместно действие 2008/851/ОВППС на Съвета от 10 ноември 2008 г. относно военната операция на Европейския съюз, предназначена да допринесе за възпирането, предотвратяването и потушаването на пиратските действия и въоръжените грабежи край бреговете на Сомалия (1), и по-специално член 6 от него,
като има предвид, че:
(1)
Съгласно член 6, параграф 1 от Съвместно действие 2008/851/ОВППС Съветът оправомощи Комитета по политика и сигурност (КПС) да взема решения за назначаване на командващия силите на ЕС за военната операция на Европейския съюз, предназначена да допринесе за възпирането, предотвратяването и потушаването на пиратските действия и въоръжените грабежи край бреговете на Сомалия („командващия силите на ЕС“).
(2)
На 18 март 2014 г. КПС прие Решение Аtalanta/1/2014 (2) за назначаване на контраадмирал (LH) Jürgen zur MÜHLEN за командващ силите на ЕС.
(3)
Командващият операцията на ЕС препоръча контраадмирал Guido RANDO да бъде назначен за нов командващ силите на ЕС на мястото на контраадмирал (LH) Jürgen zur MÜHLEN.
(4)
Военният комитет на ЕС подкрепя тази препоръка.
(5)
Поради това Решение Аtalanta/1/2014 следва да бъде отменено.
(6)
В съответствие с член 5 от Протокол № 22 относно позицията на Дания, приложен към Договора за Европейския съюз и към Договора за функционирането на Европейския съюз, Дания не участва в изготвянето и изпълнението на решения и действия на Съюза, свързани с въпросите на отбраната,
ПРИЕ НАСТОЯЩОТО РЕШЕНИЕ:
Член 1
Контраадмирал Guido RANDO се назначава за командващ силите на ЕС за военната операция на Европейския съюз, предназначена да допринесе за възпирането, предотвратяването и потушаването на пиратските действия и въоръжените грабежи край бреговете на Сомалия (Atalanta), считано от 6 август 2014 г.
Член 2
Решение Atalanta/1/2014 се отменя.
Член 3
Настоящото решение влиза в сила на 6 август 2014 г.
Съставено в Брюксел на 24 юли 2014 година.